text: Her hjælper bønner og håndspålæggelse
  10 september 2017 kl. 05.05
  I frikirken Livets Kilde i Esbjerg tror de på, at Jesus kan helbrede folk. Hver uge tager medlemmer fra kirken op og ned ad gågaden og tilbyder kristen healing. Det virker, mener de.
  I frikirken Livets Kilde i Esbjerg tror de på, at Jesus kan helbrede folk, hvadenten man tror på det eller ej.
  Hver uge tager medlemmer fra kirken turen op og ned ad gågaden i Esbjerg og tilbyder forbipasserende kristen healing.
  Carsten Ladefoged, mdl. Frikirken Livets Kilde, Esbjerg: "Vi går efter det skriftsted, hvor der står, at vi skal lægge hænderne på de syge, så de kan blive helbredt, og vi oplever, at det virker."
  Det virker, mener de.
  - Har du ondt nogen steder, spørger Elisabeth Kristensen en tilfældig forbipasserende på gaden. Hun er leder af "Bøn på Gaden" i Frikirken Livets Kilde.
  Hun og hendes makker Carsten Ladefoged tilbyder forbipasserende at helbrede smerter og sygdomme ved at bede for dem.
  - Vi går efter det skriftsted, hvor der står, at vi skal lægge hænderne på de syge, så de kan blive helbredt, og vi oplever, at det virker. Vi har masser af helbredelser. Det har vi godt nok, fortæller Carsten Ladefoged. 
  Virker - virker ikke
  Ikke alle er dog lige overbeviste om, at forbønnen har nogen effekt.
  - Hvis der er nogen, der tror på, at det virker, så er det fint med mig. Men det virker nok ikke på mig. Jeg vil hellere have nogen panodiler, hvis jeg har ondt i hovedet, griner Michael Skaarup Brok, som denne dag får en snak med de to udsendte fra Frikirken.
  Michael Skaarup Brok, studerende, Esbjerg: "Jeg vil hellere have nogen panodiler, hvis jeg har ondt i hovedet."
  Daniella Pauline Wedel Staal er på strøgtur. Hun har en grim hovedpine, og hun vil gerne lade medlemmerne af frikirken bede for sig, mens TV SYD er med.
  Umiddelbart mærker hun ikke noget.
  - nej - ingen effekt.
  Men folkene fra frikirken giver ikke så let op, de prøver igen.
  Denne gang med en helt anden effekt, Daniella Pauline Wedel Staal oplever en pludselig forandring:
  - Nu har jeg det meget bedre - hovedpinen er væk. Jeg tror, det virkede - helt ærlig, det gør det. Nu spænder det ikke mere.
  Daniella Pauline Wedel Staal, frisør, Esbjerg: "Jeg tror det virkede - helt ærlig, det gør det. Nu spænder det ikke mere."
  Carsten Ladefoged er heller ikke i tvivl. Han tror fuldt og fast på, at bønnen kan udrette mirakler:
  - Der er mange gange, vi oplever direkte helbredelser med det samme på sådan noget som hovedpine, rygsmerter, ondt i knæet og så videre. 
  Se TV SYD søndag klokken 19.30.
  
  